د بیروت زوروره چاودنه؛ د اطلاعاتو وزیرې استعفا وکړه
د لبنان د اطلاعاتو وزیرې د بیروت په زورورې چاودنې کې د ناکامۍ له وجې د ولس نه بښنه غوښتې.
وزیرې، منال عبدالصمد نن د یکشنبې په ورځ، اګست ۹ (زمري ۱۹) په یوې اعلامیې کې چې په مطبوعاتو کې خپره شوې ویلي، "د بیروت د سترې غمیزې نه وورسته ما د حکومت د پریښودواعلان وکړ". میرمن صمد پداسې حال کې خپله دنده پریږدي چې په حکومت اعتراضونه زیات شوي. آن دا چې ځینو معترضینو د ټول حکومت د استعفا کولو غوښتنه کړیده. مظاهره چیانو هوډ څرګند کړی چې نن به هم مظاهرې کوي او تیره شپه په څو وزراتونو هم یرغل کړی. اعتراض کوونکو د بیروت چاودنه د بشریت ضد جرم بللی او د صدراعظم حسن دیاب د حکومت د ټولې کابینې استعفا غواړي. مظاهره کوونکي د حکومت په مشرانو د اداري فساد، رشوت خورۍ او بې کفایتۍ تور لګوي. صدراعظم حسن دیاب د جمعې په ورځ اعلان وکړ چې د تازه انتخاباتو لپاره به قانوني مسوده ترتیب کړي او په تشکیلاتو کې د اصلاحاتو ژمنه یې کړې. د اطلاعاتو د وزیرې تر څنګ د پالمان شپږو غړیو هم استعفاوې ورکړیدي. سره لدې چې د لبنان جمهور رئیس میشل عون د بیروت د چاودنې په هکله په نړیواله کچه د تحقیقاتو سره مخالفت ښودلی خو د مارونایټ د کلیسا مشر، بیشارا رای ټینګار کړی د چاودنې په هکله دې نړیوال تحقیقات وکړي. په چاودنې کې چې تر اوسه د ۱۵۸ کسانو د وژل کیدو او د ۶ زرو نه د زیاتو کسانو د ټپي کیدو خبر ورکړل شوی. حکومت همدارنګه ویلي چې د شپیتو په شاوخوا کې کسان تري تم دي او مرګ او ژوند هیڅ درک یې ندی معلوم. په همدې حال کې د فرانسې جمهور رئیس ایمانیول مکرون نن د لبنان لپاره د بسپنې د راټولولو د یو نړیوال کنفرانس کوربه توب کوي چې ملګرو ملتونه یې هم ملاتړ کوي. د امریکا جمهور رئیس ډانلډ ټرمپ هم ویلي چې د لبنان او فرانسې د جمهور رئیسانو سره یې خبرې کړي او نن د یکشنبې په ورځ به د بسپنې راټولو پدې کنفرانس کې د چې آنلاین دایریږي، برخه واخلي.